La stânele din Alpi, ciobanii au grijă de oi printr-un sistem bine pus la punct. Printre altele, folosesc un fel de ţarc de piatră cu mai multe ieşiri, atunci când vor să separe turmele pentru fiecare proprietar.

Comuna Ibăneşti Pădure din judeţul Mureş este una dintre cele şase localităţi incluse în programul româno-elveţian de modernizare a stânelor. Cei nouă ciobani de aici au învăţat meseria din tată-n fiu, iar acum, au posibilitatea să înveţe şi peste hotare.

"Dacă s-ar face şi o angajare, să avem şi noi o vechime, ar fi bine", spune unul dintre ciobani.

Traian Todoran s-a ocupat toată viaţa de creşterea oilor şi deja s-a gândit ce cadou le va duce elveţienilor, dacă va ajunge acolo.

"O urdă şi un caş mare, făcut frumos, de cioban cumsecade", spune crescătorul. Nu ştie ce îl aşteaptă peste hotare. "Nu ştiu, că dacă n-am fost prin ţări străine de când sunt eu de 71 de ani..."

Tot cu ajutorul elveţienilor, bătrânele stâne de lemn se vor transforma în centre moderne unde ciobanii vor face urdă şi caş după regulile europene. Cei 1,5 milioane de franci elveţieni alocaţi programului vor fi folosiţi pentru modernizarea unor stâne din judeţele Vrancea, Neamț, Suceava, Bistrița-Năsăud, Harghita și Mureș.